**PROGRAMUL OPERAŢIONAL REGIONAL 2014-2020**

**ANEXĂ AXA PRIORITARĂ 1 – PROMOVAREA TRANSFERULUI TEHNOLOGIC**

**Modul de implementare**

În cadrul axei prioritare se vor finanța următoarele activități:

* crearea şi dezvoltarea infrastructurilor de inovare şi transfer tehnologic (ITT), inclusiv parcuri științifice și tehnologice, respectiv construcţia, modernizarea, extinderea şi dotarea cu echipamente  și software necesare;
* achiziționarea de servicii tehnologice specifice, inclusiv consultanță specializată în afaceri;
* investiţii pentru IMM-uri pentru implementarea unui rezultat al cercetării – inovării în parteneriat cu un ITT.

Beneficiarii acestei axe prioritare sunt:

* Infrastructura de inovare și transfer tehnologic acreditate conform legislaţiei în vigoare
* Parcuri științifice și tehnologice acreditate conform legislației în vigoare
* IMM în parteneriat cu ITT

**Implementare axă prioritară**

**Infrastructura de inovare și transfer tehnologic acreditate conform legislației în vigoare**

**Etapa 1 - Realizarea Concept Note-ului Regional (CNR)**

Concept Note-ul Regional se va realiza la nivelul fiecăreia dintre cele şapte regiuni de dezvoltare eligibile pentru finanţare din Axa Prioritară 1 a POR 2014-2020, pe baza unei metodologii comune.

* Pentru regiunile care au deja aprobată o Strategie Regională de Specializare Regională (RIS3), CNR trebuie să reflecte, în rezumat, prevederile RIS3, respectiv o fundamentare mai detaliată care să ducă la concluzii privind localizarea, sectoarele economice şi tipurile de servicii pentru care s-ar putea obţine finanţare de către entităţile de transfer tehnologic şi de către IMM-urile care pot implementa un rezultat al transferului tehnologic.
* Pentru regiunile care nu au aprobată o astfel de strategie, CNR va reprezenta un document de sine stătător care va identifica inclusiv domeniile regionale de specializare inteligentă. Până la identificarea domeniilor de specializare inteligenta la nivel regional prin intermediul RIS 3, vor fi aplicabile în cadrul apelurilor de proiecte domeniile naționale de specializare inteligenta.

CNR va fi realizat de către ADR-uri într-un larg parteneriat cu actorii relevanţi din mediu academic, institute de cercetare, entităţi de transfer tehnologic şi mediu de afaceri, etc. prin validarea informațiilor la nivel regional. Procesul partenerial va avea o abordare de jos în sus în vederea identificarii şi analizarii nevoilor pe care mediul de afaceri le are în ceea ce privește transferul tehnologic, ca parte a procesului de descoperire antreprenorială.

În plus, ca şi valoare adăugată a Concept Note-ului Regional, acesta va fundamenta domeniile regionale de specializare inteligentă în sensul orientării acestora către sectoare economice clare, tipuri de servicii vizate pe grad de sofisticare, localizare, criterii de prioritizare, etc.

**Etapa 2 – Apel pentru scrisori de intenţie din partea ITT**

Scrisorile de intenţie din partea ITT se vor realiza pe baza unei metodologii standard, care trebuie să cuprindă informaţii privind:

* Prezentarea organizaţiei;
* Experienţe trecute în domeniul transferului tehnologic;
* în cazul în care nu există experienţă, trebuie descrisă motivaţia pentru care organizaţia respectivă doreşte să furnizeze servicii de transfer tehnologic;
* dacă există experienţă, trebuie descrisă poziţia în actualul eco-sistem de transfer tehnologic din regiunea şi domeniul de specializare inteligentă în care activează;
* Viziunea privind rolul unei infrastructuri de transfer tehnologic;
* Descrierea avantajelor competitive ale organizaţiei pentru implementarea viziunii privind transferul tehnologic;
* Analiza nevoilor întreprinderilor pentru servicii de transfer tehnologic;
* Mecanisme deja funcţionale la nivelul organizaţiei pentru a facilita comercializarea cunoştinţelor / tehnologiilor;
* Mecanisme deja funcţionale la nivelul organizaţiei pentru a sprijinii întreprinderile în dobândirea de noi cunoştinţe / tehnologii;
* Mecanisme noi avute în vedere la nivelul organizaţiei pentru a facilita comercializarea cunoştinţelor / tehnologiilor;
* Mecanisme noi avute în vedere la nivelul organizaţiei pentru a sprijinii întreprinderile în dobândirea de noi cunoştinţe / tehnologii;
* Active ale organizaţiei în termeni de personal, buget, echipamente, parteneriat regional, integrarea în reţele internaţionale în domeniul transferului tehnologic;
* În ce active sunt vizate investiţii în vederea îmbunătăţirii capacităţii şi capabilităţii de transfer tehnologic;
* Care este locul organizaţiei în lanţul valoric regional / naţional / sectorial;
* Abilităţi legate de transfer tehnologic disponibile în organizaţie sau în reţea;
* Detalii privind stocul de drepturi de proprietate intelectuală şi potențialele întreprinderi pentru strategia de transfer tehnologic a organizaţiei.

De asemenea, vor fi stabilite tipurile de servicii şi gradul de sofisticare a acestora pe care le pot furniza aceste ITT în funcție de nivelul de dezvoltare/ competență al acestora.

**Etapa 3- Prioritizarea proiectelor conform informaţiilor din scrisorile de intenţii**

Scrisorile de intenţii vor fi analizate şi prioritizate de către structura partenerială care va elabora concept note. Pentru acele ITT care nu se încadrează in concept note exista posibilitatea de a le îndruma spre domenii de interes regional sau spre formarea de parteneriate in vederea atingerii obiectivelor strategice de la nivel regional. Aceste discuții de mediere vor fi coordonate/ realizate de către ADR-uri.

La nivel național se va realiza corelarea și coordonarea tipurilor de intervenții previzionate la nivel regional. Totodată, se va avea în vedere şi exploatarea potenţialelor legături între entităţile de transfer tehnologic.

**Etapa 4 - Depunerea cererilor de finanţare de către ITT**

Se va realiza prin procedura standard de depunere a POR 2014-2020, la nivel regional. Alocarea fondurilor în cadrul contractelor de finanțare cu ITT va fi realizată în mod etapizat, în funcție de atingerea țintelor intermediare a indicatorilor propuși in cadrul proiectului.

Tipurile de activități care ar putea fi realizate la nivelul ITT în domeniile de specializare inteligentă naționale sau regionale:

* **activități de transfer tehnologic de bază** (ex. dezvoltarea de baze de date cu informaţii privind ofertele de cercetare –dezvoltare - inovare (CDI) şi cererea în domeniu provenită de la mediul economic, portofoliul de brevete și licențe ale centrelor CI, facilitățile existente în laboratoare de cercetare-demonstrații-încercări care pot fi comercializate; elaborarea de analize, studii, cercetări de piaţă, prognoze pe teme legate de CDI sau transfer tehnologic la solicitarea mediului privat; organizarea şi participarea la evenimente pentru creşterea nivelului de conştientizare asupra inovării cum ar fi târguri, conferințe, vizite de studiu, întâlniri între actorii din domeniu (firme și organizații de cercetare); acordarea de sprijin IMM inovatoare pentru recrutarea de personal calificat; plasarea studenților şi a celor din învăţământul vocaţional în mediul de afaceri; studii de investiţii tehnologice; asistenţă şi consultanţă tehnică de specialitate la aplicarea / achiziţionarea de tehnologii; evaluare tehnologică şi audit tehnologic; veghe tehnologică, informare tehnologică, asistenţă la retehnologizarea agenţilor economici);
* **servicii de transfer tehnologic cu valoare adăugată** (ex.crearea de Open Labs pentru promovarea ofertei de servicii a laboratoarelor şi deschiderea acestora către mediul de afaceri; acordare de sprijin privind gestionarea drepturilor de proprietate intelectuală; servicii de mentorat /coaching de specialitate; consultanţă pentru implementarea de soluţii tehnologice în IMM-uri; facilitarea de parteneriate (de afaceri, de transfer tehnologic); formare și consultanță în domeniul managementului inovării; dezvoltare de platforme pentru ”open source” și ”social innovation”; activităţi de ”Proof of concept”; activităţi de prototipare și demonstrație (living lab și fablab); transfer tehnologic si validare tehnologică; prognoza, evaluare tehnologică; analize statistice şi indicatori ai eficienţei inovării).

Una dintre condițiile solicitate pentru aceste centre este de a fi/ de a deveni membru in rețelele naționale, europene și internaționale privind cercetarea - inovarea, inclusiv transferul tehnologic. Taxele de participare în cadrul acestor rețele vor fi considerate cheltuieli eligibile.

**Parcuri științifice și tehnologice acreditate conform legislației în vigoare**

Se vor finanța parcurile științifice și tehnologice în integralitatea lor pentru activități de construcție, modernizare, extindere, dotare, etc, având în vedere că România este deficitară şi în ceea ce priveşte infrastructura de parcuri științifice necesară pentru a face faţă competiţiei pe piata naţională şi internaţională, în special în sectorul inovativ şi de înaltă tehnologie.

Parcurile științifice sunt insuficiente atât ca număr, cât și în ceea ce privește lipsa echipamentelor, logisticii, utilităţilor şi spaţiului necesar desfăşurării activităţilor de cercetare, economice și inovative. În acelaşi timp, o parte dintre acestea nu sunt complet operaţionale şi necesită asistenţă pentru a îmbunătăţi serviciile oferite întreprinderilor.

În acest sens, se va acorda sprijin şi dezvoltării şi creării de noi parcuri științifice furnizând echipament avansat, utilităţi şi servicii de afaceri. Scopul este de a atrage întreprinderi inovative care opereaza atât pe piaţa naţională cât şi pe cele internaţionale ce vor beneficia de activităţi de cercetare.

În concept note regional va fi evidențiată și necesitatea finanțării parcurilor știiințifice și tehnologice, precum și a tipurilor de investiții necesare.

**IMM în parteneriat cu ITT**

Sectorul IMM este cel mai afectat, datorită orientării relativ slabe către activităţi productive, accesului redus la capital, tehnologie şi infrastructură, a adaptabilităţii la nevoile pieţei prin inovare şi datorită nivelului scăzut al abilităţilor manageriale. Nivelul scazut de complexitate şi puterea de cumpărare scăzută ale pieţei interne nu îndeamnă companiile spre certificare, afectându-le capacitatea de adaptare la standardele impuse de integrarea în UE şi de concurenţă datorată globalizării. Cercetarea şi transferul tehnologic sunt sub - finanţate, insuficient orientate către cerere şi lipsite de infastructuri adecvate care să permită ca rezulatatele cercetării să se transforme în inovare aplicată.

În acest context, se vor finanța în cadrul unei scheme de minimis IMM-uri care doresc să achiziţioneze rezultate ale transferului tehnologic și să le implementeze.

Finanțarea se va realiza pe baza unui acord/ parteneriat cu un ITT pentru a valida faptul ca prin intermediul investiției se va realiza transferul tehnologic; o astfel de abordare contribuie la sustenabilitatea ITT.

In cadrul axei se au în vedere următoarele scheme de implementare în corelare cu tipurile de activități eligibile:

* construcție/ dotare pentru ITT
* construcție/ dotare pentru parcurile științifice si tehnologice
* sprijin pentru ITT (capacitate administrativa) – ex. servicii specifice si salarii (limitat ca procent din valoarea proiectului pentru activitătile finanțabile în cadrul axei)
* sprijin pentru IMM (care in parteneriat cu un ITT, vor solicita investiții pentru implementarea unui rezultat al cercetării in funcție de domeniile smart).

***Corelarea domeniilor CDI de la nivel național cu cele identificate la nivel regional (în funcție de evoluțiile de la nivel regional acestea pot fi modificate/ completate)***

|  |  |  |  |  |  |  |  |
| --- | --- | --- | --- | --- | --- | --- | --- |
| **Domenii CDI la nivel național**  | **NE** | **SE** | **Sud** | **SV** | **Vest** | **NV** | **Centru** |
| 1.  Bioeconomie | x | x | x | x | x | x | x |
| 2. Tehnologii informationale şi de comunicatii, spațiu și securitate | x | x | x | x | x | x | x |
| 3. Energie, mediu şi schimbări climatice | x | x | x | x | x | x | x |
| 4. Eco-nano-tehnologii și materiale avansate | x | x | x | x | x | x | x |
| 5. Sănătate | x | x | x | x | x | x | x |
|  |  | Turism balnear, geriatrie, tratamente naturale, tratamente cosmetice dermatologice |  | Inginerie si mecanica (automotive, mecatronica, material rulant de cale ferata, constructii si instalatii) | Automotive |  |  |
|  |  |  |  | Turism (eco-turism, turism de sanatate, aplicatii digitale) | Textile |  |  |
|  |  |  |  |  | Turism |  |  |
|  |  |  |  |  | Sectorul construcţii (inclusiv materiale de construcții) |  |  |